
a Budapest Főváros Önkormányzata tulajdonában lévő önkormányzati lakások bérbeadásának feltételeiről, a lakbérek mértékéről, valamint a Budapest Főváros Önkormányzatát megillető bérlőkiválasztási jogok hasznosításának szabályairól szóló 41/2016. (XII. 29.) önkormányzati rendelet módosításáról
[1] Budapest Főváros Önkormányzata Közgyűlése abból a célból, hogy a lakástalan idős budapestiek számára a kedvezményes bérbeadás lehetőségét kiterjessze a kerületi önkormányzati tulajdonú, fővárosi önkormányzati bérlőkijelölési joggal érintett nyugdíjasházi bérlakásokra, valamint hogy a párkapcsolati és családon belüli erőszak áldozatává vált idős személyek számára hasonló kedvezményes bérbeadást biztosítson, módosítja a Budapest Főváros Önkormányzata tulajdonában lévő önkormányzati lakások bérbeadásának feltételeiről, a lakbérek mértékéről, valamint a Budapest Főváros Önkormányzatát megillető bérlőkiválasztási jogok hasznosításának szabályairól szóló 41/2016. (XII. 29.) önkormányzati rendeletet.
[2] Budapest Főváros Önkormányzata Közgyűlése a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 3. § (1) bekezdésében kapott felhatalmazás alapján, a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 3. § (1)–(3) bekezdésében, valamint 19. §-ában és 27. § (2) bekezdésében meghatározott feladatkörében eljárva, a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 79. § (1) bekezdésében biztosított véleményezési jogkörében eljáró LABE Lakásbérlők és Lakók Egyesülete véleményének kikérésével a következőket rendeli el:
1. §
A Budapest Főváros Önkormányzata tulajdonában lévő önkormányzati lakások bérbeadásának feltételeiről, a lakbérek mértékéről, valamint a Budapest Főváros Önkormányzatát megillető bérlőkiválasztási jogok hasznosításának szabályairól szóló 41/2016. (XII. 29.) önkormányzati rendelet 2/D. §-a a következő (3) bekezdéssel egészül ki:
„(3) A nyugdíjasházi lakás 8/A. § (3) bekezdés b) pontja szerinti bérbeadása esetén a 8/A. § (4) bekezdése szerinti kiegészítő kérelemhez mellékletként csatolni kell a 8/A. § (3a) bekezdésében meghatározott kérelmezői nyilatkozatot, valamint az ott meghatározott iratok valamelyikét.”
2. §
(1) A Budapest Főváros Önkormányzata tulajdonában lévő önkormányzati lakások bérbeadásának feltételeiről, a lakbérek mértékéről, valamint a Budapest Főváros Önkormányzatát megillető bérlőkiválasztási jogok hasznosításának szabályairól szóló 41/2016. (XII. 29.) önkormányzati rendelet 7. § (5) bekezdése helyébe a következő rendelkezés lép:
„(5) A Bérbeadó dönt a bérlő személyéről és köti meg a lakásbérleti szerződést. ”
(2) A Budapest Főváros Önkormányzata tulajdonában lévő önkormányzati lakások bérbeadásának feltételeiről, a lakbérek mértékéről, valamint a Budapest Főváros Önkormányzatát megillető bérlőkiválasztási jogok hasznosításának szabályairól szóló 41/2016. (XII. 29.) önkormányzati rendelet 7. §-a a következő (5a) bekezdéssel egészül ki:
„(5a) A Fővárosi Önkormányzat bérlőkijelölési joga alapján fővárosi kerületi önkormányzat tulajdonában álló lakás bérbeadására vonatkozó döntés előtt ki kell kérni a tulajdonos kerületi önkormányzat véleményét.”
3. §
(1) A Budapest Főváros Önkormányzata tulajdonában lévő önkormányzati lakások bérbeadásának feltételeiről, a lakbérek mértékéről, valamint a Budapest Főváros Önkormányzatát megillető bérlőkiválasztási jogok hasznosításának szabályairól szóló 41/2016. (XII. 29.) önkormányzati rendelet 8/A. §-a a következő (2a) bekezdéssel egészül ki:
„(2a) A (2) bekezdésében meghatározott korlátozás nem alkalmazandó a (3) bekezdés b) pontja szerinti bérbeadásra.”
(2) A Budapest Főváros Önkormányzata tulajdonában lévő önkormányzati lakások bérbeadásának feltételeiről, a lakbérek mértékéről, valamint a Budapest Főváros Önkormányzatát megillető bérlőkiválasztási jogok hasznosításának szabályairól szóló 41/2016. (XII. 29.) önkormányzati rendelet 8/A. § (3) bekezdése helyébe a következő rendelkezés lép:
„(3) A nyugdíjasházi lakás a 7. § (1) bekezdés e) pontja alapján annak a kérelmezőnek adható bérbe, aki a 7. § (3) bekezdésben foglaltaknak megfelel, és 
a)	a kérelem benyújtását megelőző hónapban hajléktalan személyek átmeneti szállása vagy éjjeli menedékhely ellátottja volt, vagy 
b)	 párkapcsolati vagy családon belüli erőszak áldozata, és megfelelő lakhatása hosszabb távon más módon nem biztosítható.”
(3) A Budapest Főváros Önkormányzata tulajdonában lévő önkormányzati lakások bérbeadásának feltételeiről, a lakbérek mértékéről, valamint a Budapest Főváros Önkormányzatát megillető bérlőkiválasztási jogok hasznosításának szabályairól szóló 41/2016. (XII. 29.) önkormányzati rendelet 8/A. §-a a következő (3a) és (3b) bekezdéssel egészül ki:
„(3a) A (3) bekezdés b) pontjában meghatározott körülmény fennállását
a)	 a kérelmező nyilatkozata és 
b)	rendőrség, félutasház-szolgáltatás, titkos menedékház, krízisközpont, házi segítségnyújtás, idősek nappali ellátása, család- és gyermekjóléti központ, áldozatsegítő szolgálat, párkapcsolati vagy családon belüli erőszak áldozatainak segítését vagy védelmét tevékenységi körében ellátó civil szervezet, illetve a Főpolgármesteri Hivatal lakásgazdálkodási ügyekben ügyfélfogadásért felelős szervezeti egysége által kiállított irat 
igazolja.
(3b) Együttes kérelmezők esetén 
a)	a 7. § (3) bekezdésében foglalt feltételeknek minden kérelmezőnek meg kell felelnie;
b)	a (3) bekezdés a) pontja szerinti esetben a (3) bekezdés a) pontjában foglalt feltételnek minden kérelmezőnek meg kell felelnie; 
c)	a (3) bekezdés b) pontja szerinti esetben elegendő ha a (3) bekezdés b) pontjában foglalt feltételnek legalább az egyik kérelmező megfelel.”
4. §
A Budapest Főváros Önkormányzata tulajdonában lévő önkormányzati lakások bérbeadásának feltételeiről, a lakbérek mértékéről, valamint a Budapest Főváros Önkormányzatát megillető bérlőkiválasztási jogok hasznosításának szabályairól szóló 41/2016. (XII. 29.) önkormányzati rendelet
a)	7. § (3) bekezdésében az „elérte és” szövegrész helyébe az „elérte, vagy a társadalombiztosítási nyugellátásról szóló törvény szerint a társadalombiztosítási nyugdíjrendszer keretében öregségi nyugdíjban részesül és” szöveg,
b)	11. § (1) bekezdésében az „A Bizottság” szövegrész helyébe az „A Bérbeadó” szöveg,
c)	15. § (4) bekezdésében a „7–8. §-ainak” szövegrész helyébe a „7–8/A. §-ainak” szöveg, a „valamint 8. §” szövegrész helyébe a „valamint a 8. §” szöveg, az „összeget kell” szövegrész helyébe az „összeget, de legfeljebb 6 500 000 forintot kell” szöveg és a „kötve.” szövegrész helyébe a „kötve. A nyugdíjasházi lakás 7. § (1) bekezdés e) pontja szerinti bérbeadása esetén e befizetési kötelezettségre és a teljesítés határidejére vonatkozó rendelkezések nem alkalmazandók, a bérbeadás eltérő fizetési feltételekkel történhet.” szöveg
lép.
5. §
Ez a rendelet a kihirdetését követő harmadik napon lép hatályba.
	dr. Számadó Tamás
főjegyző
	Karácsony Gergely
főpolgármester

Általános indokolás
A Fővárosi Önkormányzat kiemelt közpolitikai célja, hogy minél több lakástalan budapesti számára biztosítson megfelelő és megfizethető lakhatást. Ennek egyik fontos eszköze az önkormányzati lakásgazdálkodás. A Fővárosi Önkormányzat az Otthon, mindenkinek. Fővárosi stratégia az otthontalanság és a hajléktalanság csökkentéséről c. dokumentumban elköteleződött a hajléktalan élethelyzetű budapestiek számára hozzáférhető megfizethető lakhatási lehetőségek bővítése mellett, és ezen belül vállalta a fővárosi önkormányzati tulajdonú nyugdíjasházi bérlakások lakástalan idős budapestiek számára biztosított kedvezményes bérbeadási lehetőségének a kiterjesztését a kerületi önkormányzat tulajdonában álló nyugdíjasházi bérlakásokra vonatkozó fővárosi önkormányzati bérlőkiválasztási jog felhasználására.  
A módosítás részben ezt a vállalást teljesíti, részben pedig – a Fővárosi stratégia a családon belüli erőszak megelőzéséről és az áldozatok védelméről c. dokumentumban foglaltak előmozdítása érdekében – kiterjeszti a kedvezményes bérbeadás lehetőségét a párkapcsolati erőszak, illetve családon belül erőszak azon idős áldozataira, akik megfelelő lakhatása más módon nem biztosítható.  
Részletes indokolás
Az 1. §-hoz 
A rendelkezés a nyugdíjasházi bérlakás párkapcsolati, illetve családon belüli erőszak idős áldozatai számára biztosított kedvezményes bérbeadására irányuló kérelem esetében előírja, hogy a kérelmező nyilatkozzon a lakás kedvezményes bérbeadását indokoló körülményekről, és a kérelméhez csatoljon egy azokat alátámasztó iratot.  
A 2. §-hoz 
Technikai módosítás, amely a korábban egy bekezdésben szereplő normaszöveget – változatlan tartalommal – két külön bekezdésre bontja.  
A 3. §-hoz 
A módosítás a fővárosi önkormányzati tulajdonban lévő nyugdíjasházi bérlakások kedvezményes – részletfizetés lehetőségének biztosításával történő – bérbeadásának a lehetőségét kiterjeszti a párkapcsolati, illetve családon belüli erőszak olyan idős áldozataira, akik megfelelő lakhatása hosszabb távon más módon nem biztosítható. A módosítás továbbá rendelkezik a bérbeadást indokoló körülmények igazolásának a módjáról.  
A 4. §-hoz 
A 7. § (3) bekezdésének módosítása egyértelművé teszi, hogy a rendelkezés hatálya kiterjed a „Nők 40” jogosultság alapján nyugellátásban részesülő személyekre is.
A 11. § (1) bekezdésének módosítása technikai jellegű pontosítást tartalmaz, amely a jogszabály alkalmazhatóságát és egyértelmű értelmezését szolgálja.
A 15. § (4) bekezdésének módosítása egyrészt pontosan meghatározza, hogy a Budapest Főváros Önkormányzatát megillető bérlőkiválasztási jogok hasznosítása esetén a 8/A. § rendelkezései közül melyeket kell alkalmazni a nyugdíjasházi lakások szociális alapon, a részletfizetés lehetőségének biztosításával történő bérbeadásakor. Másrészt az „összeget, de legfeljebb 6 500 000 forintot kell” fordulat beemelésével felső korlátot állapít meg a bekerülési térítési díj tekintetében, ezáltal elősegítve a méltányos eljárást.
A rendelet egyben rögzíti, hogy a nyugdíjasházi lakás 7. § (1) bekezdés e) pontja szerinti bérbeadása esetén a befizetési kötelezettségre és annak teljesítési határidejére vonatkozó általános szabályok nem alkalmazandók. Ez a megoldás összhangban áll a részletfizetés lehetőségével, és biztosítja az eltérő fizetési feltételek érvényesülését.
 
Az 5. §-hoz 
A rendelet hatálybalépéséről rendelkezik. 

